Oficialusis leidinys 140 E , 09/06/2005 p. 0157 - 0159



P6_TA(2004)0013 Padėtis Irake Europos Parlamento rezoliucija dėl padėties Irake Europos Parlamentas, - atsižvelgdamas į ankstesnes 2002 m. gegužės 16 d. [1] ir 2003 m. sausio 30 d. [2] rezoliucijas, 2003 m. rugsėjo 24 d. rekomendaciją [3] ir 2003 m. gruodžio 18 d. Europos Parlamento ir Tarybos sprendimą 2004/155/EB dėl lankstumo instrumento mobilizavimo Irako atstatymui ir rekonstrukcijai pagal 1999 m. gegužės 6 d. Tarpinstitucinio susitarimo 24 punktą [4], - atsižvelgdamas į JT Saugumo Tarybos rezoliucijas 1483 [5], 1500 [6], 1502 [7], 1511 [8] ir 1546 [9], - atsižvelgdamas į Darbo tvarkos taisyklių 103 straipsnio 2 dalį, A. pažymėdamas, kad vienbalsiai priimta JT Saugumo Tarybos rezoliucija 546, patvirtinanti Laikinosios Irako vyriausybės suverenumą nuo 2004 m. birželio 30 d., ir palaikydamas jos įgyvendinimą, B. kadangi 2004 m. birželio 17- 18 d. susitikime Europos Vadovų Taryba vėl patvirtino savo įsipareigojimą sukurti saugų, stabilų, suvienytą, klestintį ir demokratinį Iraką bei atkreipdamas dėmesį į 2004 m. rugsėjo 13 d. Bendrųjų reikalų tarybos išvadas, C. sveikindamas Europos Komisijos pranešimą (COM(2004)0417) dėl Europos Sąjungos ir Irako bei jame siūlomų įsipareigojimų struktūrą, D. kadangi Irake politinė padėtis vis dar nėra stabili ir saugumas dar nėra užtikrintas, žūsta arba sužeidžiami daug Europos, Irako žmonių ir tarptautinių karinių pajėgų darbuotojų, 1. griežtai smerkia visus be diskriminacijos vykdomus teroristinius išpuolius, ypač prieš civilius gyventojus, religinių mažumų atstovus, policijos pareigūnus ir tarptautinių karinių pajėgų karius, įkaitų, įskaitant ir žurnalistų bei NVO darbuotojų, grobimus, bei žiaurias žudynes, kurias įvykdę asmenys vis dar nėra nubausti; pritaria, kad būtina visais įmanomais būdais stengtis užkirsti kelią bandymams smurtaujant susilpninti Irako vyriausybės ir tarptautinės bendruomenės ryžtą tęsti demokratinį procesą; 2. ypač griežtai smerkia Prancūzijos žurnalistų Christiano Chesnoto ir Georgeso Malbrunoto bei Italijos humanitarinės pagalbos darbuotojų Simonos Torrettos, Simonos Pari ir Didžiosios Britanijos piliečio pagrobimą ir reikalauja nedelsiant ir besąlygiškai išlaisvinti juos ir visus kitus, nesvarbu kokios tautybės, įkaitus; sveikina Irako gyventojų ir islamo pasaulio gausiai išreiškiamą solidarumą įkaitams; reikalauja, kad Irako institucijos ir visi atitinkami valdžios organai dėtų visas savo pastangas, siekdami išlaisvinti įkaitus ir netrukdytų pasiekti šį tikslą; reikalauja, kad viskas būtų padaryta, kad būtų grąžintas italų žurnalisto Enzo Baldoni kūnas; 3. ragina Europos Sąjungos Tarybai pirmininkaujančią valstybę, vyriausiąjį įgaliotinį BUSP bei Komisiją remti atitinkamų valstybių narių iniciatyvas šiam tikslui įgyvendinti; 4. ragina naująsias Irako valdžios institucijas ir religines bendruomenes — ypač religines institucijas — griežtai, aiškiai ir vienareikšmiškai pasmerkti bet kokią terorizmo formą; 5. dar kartą tvirtina, kad Europos Sąjunga yra pasiryžusi padėti pertvarkyti Iraką ir iš naujo integruoti jį į tarptautinę bendruomenę kaip suverenią nepriklausomą ir demokratinę valstybę partnerę; tvirtai remia Komisijos parengtą vidutinės trukmės strategiją, neprieštaraujančią šiems principams; 6. reikalauja, kad rinkimai į laikinąją Nacionalinę asamblėją, kuriuos planuojama surengti 2005 m. sausio mėn. ir kurie yra laikomi svarbiu žingsniu demokratinio Irako linkme, būtų laisvi ir teisingi, pilnai dalyvaujant moterims; 7. remia Komisijos pasiūlymą skirti dar 200 mln. eurų ES įnašą Irako rekonstrukcijai 2005 m. ir ragina Tarybą panaudoti lankstumo instrumentą šiam įsipareigojimui įvykdyti, nesumažinant kitoms ES išorės veiksmų sritims finansuoti skirtų išlaidų; reikalauja, kad rekonstrukcijos procesas būtų skaidrus visais aspektais, ypač politiniu, ekonominiu ir finansiniu; 8. rekomenduoja, kad jo Užsienio reikalų komitetas parengtų išsamų pranešimą apie padėtį Irake, kuriame būtų atsižvelgiama į karo padarinius ir visas su šalies atstatymu, rekonstrukcija ir stabilizacija susijusias problemas; 9. paveda Pirmininkui perduoti šią rezoliuciją Tarybai, Vyriausiajam įgaliotiniui bendrai užsienio ir saugumo politikai, Komisijai, valstybių narių parlamentams, Laikinajai Irako Vyriausybei, Laikinajam Irako Parlamentui, JT Generaliniam Sekretoriui ir JT Saugumo Tarybai. [1] OL C 180 E, 2003 7 31, p. 499. [2] OL C 39 E, 2004 2 13, p. 67. [3] OL C 77 E, 2004 3 26, p. 226. [4] OL L 54, 2004 2 23, p. 1. [5] 2003 m. gegužės 22 d. JTSTR 1483 dėl "valdžios" Irake po karo ir JT Specialiojo įgaliotinio kompetencijos. [6] 2003 m. rugpjūčio 14 d. JTSTR 1500 dėl Valdančiosios Irako Tarybos ir Jungtinių Tautų pagalbos misijos įsteigimo. [7] 2003 m. rugpjūčio 26 d. JTSTR 1502, kurioje reikalaujama JT ir humanitarinės pagalbos darbuotojų apsaugos. [8] 2003 m. spalio 16 d. JTSTR 1511. [9] 2004 m. birželio 8 d. JTSTR 1546. --------------------------------------------------